**Ministru kabineta noteikumu projekta**

**“Noteikumi par asistenta, pavadoņa un aprūpes pakalpojumu personām ar invaliditāti” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par asistenta, pavadoņa un aprūpes pakalpojumu personām ar invaliditāti” (turpmāk – projekts) mērķis ir no 2021. gada 1. jūlija noteikt jaunu kārtību, kā nodrošina asistenta pakalpojuma pašvaldībā, augstskolā vai koledžā (turpmāk – asistenta pakalpojums), noteikt pavadoņa pakalpojuma personām ar invaliditāti no piecu līdz 18 gadu vecumam nodrošināšanas kārtību, kā arī aprūpes pakalpojuma personām ar invaliditāti no piecu līdz 18 gadu vecumam maksimālo apjomu un minimālās vienas stundas izmaksas.  Noteikumu projekts stāsies spēkā 2021.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts izstrādāts, pamatojoties uz:   1. Deklarācijas “Par Artura Krišjāņa Kariņa vadītā Ministru kabineta iecerēto darbību” 114. punktu; 2. Ministru kabineta 2020. gada 22. septembra sēdē izskatītā un atbalstītā informatīvā ziņojuma “Par priekšlikumiem valsts budžeta ieņēmumiem un izdevumiem 2021. gadam un ietvaram 2021. – 2023. gadam”, protokola Nr. 55., 38.§ 24.punktu; 3. Invaliditātes likuma pārejas noteikumu 10.punktu; 4. Ministru kabineta 2020. gada 29. septembra sēdē atbalstīto konceptuālo ziņojumu “Par asistenta pakalpojuma pašvaldībā pilnveidošanu” (turpmāk – Ziņojums) un Ministru kabineta 2020. gada 9. oktobra rīkojumu Nr.592 (prot. Nr. 56 52. §); 5. 2020.gada 21.decembra Ministru prezidenta A.K.Kariņa uzdevumu Nr.12/2020-JUR-210 - līdz 2021.gada 1.jūlijam sagatavot un iesniegt Ministru kabinetā Invaliditātes likuma12. panta 6.1, 6.2 un astotajā daļā minētos tiesību akta projektus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2020. gada 22. septembra sēdē atbalstītajam informatīvajam ziņojumam “Par priekšlikumiem valsts budžeta ieņēmumiem un izdevumiem 2021. gadam un ietvaram 2021. – 2023. gadam” un 2020. gada 29. septembra sēdē atbalstītajam Ziņojumam no 2021. gada 1. jūlija paredzētas būtiskas izmaiņas asistenta pakalpojumā, kas paredz ievērojami mainīt un paplašināt pakalpojumu bērniem ar invaliditāti (nosakot pavadoņa un asistenta pakalpojumus), un vienlaikus paredzot nodrošināt arī pašvaldības finansētu sociālo aprūpi, kā arī mainot pakalpojuma piešķiršanas kārtību. Tiek ieviesta vienota anketa pakalpojuma nepieciešamības izvērtēšanai pilngadīgām personām, tiek noteikta vienas vienības cena, kuras ietvaros paredzēta paaugstināta asistentu atlīdzība, pielīdzinot vienas pakalpojuma stundas sniegšanas atlīdzību valsts sociālās aprūpes centros strādājošo aprūpētāju vidējām vienas stundas darba izmaksām, t.i., vidēji 4.50 *euro* par vienu pakalpojuma sniegšanas stundu.  2020.gada 23.novembrī Saeimā tika apstiprināti grozījumi Invaliditātes likumā, kur atbilstoši pārejas noteikumu 10. punktā noteiktajam šā likuma [1.](https://likumi.lv/ta/id/211494#p1) panta 11. un 12. punkts, [12.](https://likumi.lv/ta/id/211494#p12) panta pirmās daļas 4.1 un 4.2 punkts un 2.3, 2.4, 5.2, 6.1, 6.2 un astotā daļa, kā arī grozījumi [12.](https://likumi.lv/ta/id/211494#p12) panta pirmās daļas 3., 3.1 punktā un otrajā un 5.1 daļā stājas spēkā 2021. gada 1. jūlijā, ar ko tiek mainīta asistenta pakalpojuma nodrošināšanas kārtība.  Invaliditātes likuma 12.panta otrajā daļā noteikts, ka no 2021. gada 1. jūlija tiesības uz asistenta pakalpojumu personām ar I vai II invaliditātes grupu būs, pamatojoties uz pašvaldības sociālā dienesta (turpmāk – SD) veikto asistenta pakalpojuma nepieciešamības un atbalsta intensitātes novērtējumu, bet bērniem ar invaliditāti no piecu līdz 18 gadu vecumam, tāpat kā līdz šim, pamatojoties uz Veselības un darbspēju ekspertīzes ārstu valsts komisija (turpmāk – Valsts komisija) izsniegto atzinumu par īpašas kopšanas nepieciešamību (turpmāk – kopšanas atzinums).  Invaliditātes likuma 12.panta pirmās daļas 4.1punktā noteikts, ka bērniem ar invaliditāti no piecu līdz 18 gadu vecumam, kuriem ir būtiski pārvietošanās traucējumi un kuri nesaņem asistenta pakalpojumu pašvaldībā, būs tiesības saņemt jaunu pavadoņa pakalpojumu.  Savukārt Invaliditātes likuma 12.panta pirmās daļas 4.2punktā noteikts, ka bērniem ar invaliditāti no piecu līdz 18 gadu vecumam, kuriem ir izteikti un smagi funkcionēšanas ierobežojumi, būs tiesības saņemt no pašvaldības budžeta apmaksātu aprūpes pakalpojumu.  Šobrīd asistenta pakalpojuma nodrošināšanas kārtība ir noteikta Ministru kabineta 2012.gada 18.decembra noteikumos Nr.942 “Kārtība, kādā piešķir un finansē asistenta pakalpojumu pašvaldībā, augstskolā un koledžā” (turpmāk – MK noteikumi Nr.942), bet pavadoņa pakalpojuma un no pašvaldības budžeta apmaksāta aprūpes pakalpojuma nodrošināšana ir jauni pakalpojumi Invaliditātes likumā un to nodrošināšanas kārtība normatīvajos aktos vēl nav reglamentēta.  Ņemot vērā, ka grozāmo normu apjoms pārsniedz pusi no spēkā esošo MK noteikumu Nr.942 normu apjoma, grozījumi šajos noteikumos netiek veikti, bet ir sagatavots jauns noteikumu projekts. Noteikumu projektā noteikti asistenta pakalpojums, pavadoņa pakalpojums un aprūpes pakalpojums personām ar invaliditāti, jo visus šos pakalpojumus nodrošina personas deklarētās dzīvesvietas SD un šie pakalpojumi ir vērsti uz atbalsta sniegšanu personām ar invaliditāti viņu dzīvesvietā. Asistenta un pavadoņa pakalpojuma nepilngadīgām personām ar invaliditāti nodrošināšanas kārtība ir līdzīga. Savukārt aprūpes pakalpojums ir paredzēts tai pašai personu grupai, kurai ir tiesības uz asistenta pakalpojumu, un šie pakalpojumi ir savstarpēji papildinoši (asistenta pakalpojums nodrošina atbalsta sniegšanu bērnam ārpus mājokļa, bet no pašvaldību budžeta finansētais aprūpes pakalpojums nodrošina atbalsta sniegšanu mājās).  Lai īstenotu Invaliditātes likuma otrajā, 5.1, 5.2, 6.1 un 6.2  daļā noteikto deleģējumu Ministru kabinetam, projekts paredz noteikt:   * prasības asistentam un pavadonim, asistenta pakalpojuma un pavadoņa pakalpojuma piešķiršanas, atteikšanas, izbeigšanas un pārtraukšanas nosacījumus un kārtību; * kritērijus asistenta pakalpojuma nepieciešamības un atbalsta intensitātes novērtēšanai, kā arī kritērijus asistenta pakalpojuma apjoma noteikšanai; * maksimālo asistenta pakalpojuma, pavadoņa pakalpojuma un aprūpes pakalpojuma apjomu, kā arī minimālās vienas stundas izmaksas aprūpes pakalpojumam; * asistenta pakalpojumam nepieciešamā valsts budžeta finansējuma apmēru, tā aprēķināšanas un piešķiršanas kārtību, kā arī pavadoņa pakalpojumam nepieciešamās vienas stundas izmaksas un finansēšanas noteikumus.   Attiecībā uz asistenta pakalpojumu noteikumu projekts paredz noteikt atšķirīgus kritērijus asistenta pakalpojuma piešķiršanas nosacījumiem un kārtībai pilngadīgām un nepilngadīgām personām.  Līdz šim Invaliditātes likuma 12.panta otrā daļa noteica, ka tiesības pieprasīt asistenta pakalpojumu ir pilngadīgām personām ar I un II invaliditātes grupu, kurām Valsts komisija ir izsniegusi atzinumu par asistenta pakalpojuma nepieciešamību (turpmāk – asistenta atzinums). 2020.gadā asistenta pakalpojumu saņēma 9 910 personas ar I un II invaliditātes grupu, bet spēkā bija 44 001 asistenta atzinums pilngadīgām personām, līdz ar to tikai 23% no visām pilngadīgām personām, kurām bija izsniegts asistenta atzinums, pakalpojumu bija pieprasījušas un arī saņēma. Savukārt 2020.gadā asistenta pakalpojumu saņēma 1 091 nepilngadīga personas ar invaliditāti, bet spēkā bija 2 373 īpašās kopšanas atzinumi bērniem vecumā no 5 līdz 18.gadiem, līdz ar to aptuveni puse jeb 46% asistenta pakalpojumu saņēma.  Asistenta pakalpojuma nepieprasīšanas iemesli var būt dažādi, piemēram, persona atrodas ilgstošas sociālās aprūpes institūcijā, personai nav aktivitāšu, kur būtu nepieciešams pārvietošanās atbalsts, vai tādu ir ļoti maz, personai ir apgrūtinošs noteiktais administratīvais process un procedūras, lai pakalpojumu pieprasītu un saņemtu, persona saņem pietiekamu atbalstu no savas ģimenes un draugiem un tā neizvēlas pieteikties šī pakalpojuma saņemšanai, persona var saviem spēkiem veikt nepieciešamās darbībās ārpus mājokļa vai nespēj pārvietoties pat ar asistenta atbalstu u.c. iemesli.  Jāatzīmē, ka kritēriji asistenta atzinuma izsniegšanai pēc būtības ir invaliditātes grupas un funkcionālo traucējumu veida identificēšana, proti, minēto atzinumu Valsts komisija izsniedz, ja personai ir:   * noteikta I invaliditātes grupa redzes traucējumu dēļ; * noteikta I vai II invaliditātes grupa un ir kāds no šādiem funkcionāliem traucējumiem: * slimības vai anatomiskie defekti, uz kuru pamata ir izsniegts atzinums par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai; * abu augšējo ekstremitāšu anatomiski defekti: amputācijas stumbri plaukstu pamata līmenī vai augstāk; * garīgās veselības traucējumi.   Tādejādi asistenta atzinums neliecina par personas reālo vajadzību pēc asistenta pakalpojuma nepieciešamības, bet tikai nosaka personu grupas, kurām pie noteiktiem apstākļiem var būt nepieciešams asistenta atbalsts, un dod tiesības personai pašvaldības SD pieprasīt šo pakalpojumu. Individuālo personas vajadzību pēc asistenta atbalsta (spēju patstāvīgi vai ar citas personas atbalstu pārvietoties ārpus mājokļa) vērtē SD, taču līdz šim valstī nebija noteikti vienoti kritēriji, kā to vērtēt. Katrā pašvaldībā varēja būt atšķirīga pieeja.  Tā kā asistenta atzinums neliecina par faktisku asistenta pakalpojuma nepieciešamību, bet SD nav vienotu kritēriju asistenta pakalpojuma nepieciešamības novērtēšanai, tika veikti grozījumi Invaliditāte likumā, atsakoties no nepieciešamības pēc Valsts komisijas izsniegtā asistenta atzinuma, tā vietā nosakot, ka pašvaldības SD novērtē vajadzību pēc asistenta pakalpojuma, izmantojot vienotus asistenta pakalpojuma nepieciešamības un atbalsta intensitātes novērtēšanas kritērijus (noteikumu projekta 1.pielikums). Tādējādi vairs nebūs nepieciešamība pēc asistenta atzinuma un SD tiks veidota vienota prakse asistenta pakalpojuma nepieciešamības novērtēšanā.  Pieprasot asistenta pakalpojumu par pilngadīgu personu ar invaliditāti, asistenta pakalpojuma pieprasītājs (pati persona vai likumiskais pārstāvis) norāda, kādu darbību veikšanai pakalpojums nepieciešams, un iesniedz papildu dokumentus, kas apliecina iesniegumā norādītās darbības, piemēram:   * darba devēja apliecinājumu, ar ko apliecina, ka persona ar invaliditāti ir nodarbināta un strādā pie attiecīgā darba devēja; * saimnieciskās darbības veicēja pašapliecinājums, ja persona veic saimniecisko darbību; * Latvijas Paralimpiskās komitejas apliecinājumu, ka persona nodarbojas ar paraolimpisko sportu; * brīvprātīgā darba organizētāja un brīvprātīgā darba veicēja līgumu, ja persona veic brīvprātīgā darbu; * kapitālsabiedrības apliecinājumu, ja persona ir ievēlēta valdē un ja šī informācija nav pieejama Latvijas Republikas Uzņēmumu reģistrā; * biedrības vai nodibinājuma apliecinājumu, ja persona ir ievēlēta valdē un ja šī informācija nav pieejama Biedrību un nodibinājumu reģistrā; * izglītības iestādes apliecinājumu, ka persona mācās vai studē konkrētajā izglītības iestādē un ja šī informācija nav pieejama Valsts izglītības informācijas sistēmā; * dienas aprūpes centra vai specializētās darbnīcas pakalpojuma sniedzēja apliecinājumu, ka persona apmeklē attiecīgās institūcijas un ja šī informācija nav pieejama Pašvaldību sociālās palīdzības un sociālo pakalpojumu administrēšanas lietojumprogrammā SOPA; * ģimenes ārsta vai ārstējošā ārsta apliecinājumu, ka persona saņem ne retāk kā reizi nedēļā ārsta nozīmētas medicīniskas hemodialīzes vai ķīmijterapijas procedūras, ja šī informācija nav pieejama Invaliditātes informatīvajā sistēmā (turpmāk – IIS).   SD veic asistenta pakalpojuma nepieciešamības novērtēšanu personai ar invaliditāti, ja personai asistents nepieciešams tādu darbību veikšanai ārpus mājokļa, kuras tā funkcionēšanas ierobežojumu dēļ nevar veikt patstāvīgi un ja personai:  - ir noteikta I vai II invaliditātes grupa;  - ir noteikti redzes, kustību vai garīga rakstura funkcionālie traucējumi, vai Valsts komisija izsniegusi atzinumu vieglā automobiļa speciālai pielāgošanai un pabalsta saņemšanai transporta izdevumu kompensēšanai (turpmāk – transporta atzinums), par minētajām pazīmēm pārliecinoties IIS.  Arī par nepilngadīgas personas ar invaliditāti atbilstību tiesībām saņemt asistenta un pavadoņa pakalpojumu SD pārliecinās IIS, proti, pārliecinās vai Valsts komisija ir izsniegusi kopšanas atzinumu vai atzinumu par pavadoņa pakalpojuma nepieciešamību (turpmāk – pavadoņa atzinums).  Ja nepieciešams SD var pieprasīt papildu informāciju no Valsts komisijas. Piemēram, persona vēršas SD, pieprasot pavadoņa pakalpojumu, bet atbilstoši IIS datiem personai šāds atzinums nav izsniegts, šādos gadījumos nepieciešams precizēt informāciju Valsts komisijā. Par pilngadīgām personām var būt nepieciešamība precizēt personas funkcionālo traucējumu veidu, jo var būt nepilnīga informācija par personām, kurām invaliditāte noteikta pirms aktuālās IIS versijas ieviešanas, t.i., pirms 2012.gada.  SD ir tiesības prasīt papildu informāciju arī no citām institūcijām (iestādēm, reģistriem, organizācijām), ja šo institūciju sniegtā informācija reģistros un informācijas sistēmās ir nepilnīga, vai neatbilst pakalpojuma pieprasītāja sniegtajai informācijai un ir nepieciešama lēmuma pieņemšanai.  SD ar vienotas asistenta pakalpojuma nepieciešamības un atbalsta intensitātes noteikšanas anketas palīdzību (noteikumu projekta 1.pielikums) veic personas ar invaliditāti izvērtējumu un nosaka vai personai ir nepieciešams asistenta atbalsts ārpus mājokļa, personai piešķiramo pakalpojuma apjomu un nepieciešamo asistenta atbalsta intensitātes koeficientu:  - nepieciešams liels atbalsts – koeficients 1;  - nepieciešams ļoti liels atbalsts – koeficients 2;  - pakalpojuma apjoms no 15 h/mēn. līdz 160 h/mēn.  Anketas jautājumi par personas spēju patstāvīgi vai ar citas personas atbalstu pārvietoties ārpus mājokļa ir sadalīti divos blokos – 1) mobilitāte ārpus mājokļa; 2) garīgās spējas, ko vērtē, atbilstoši personas funkcionālo traucējumu veidam. Iegūtā informācija uz anketas jautājumiem par personas spējām dos pamatu secināt, vai personai ir nepieciešams asistenta atbalsts, un kādā intensitātes apmērā tas ir nepieciešams. Attiecīgi SD būs pamats lemt par asistenta pakalpojuma piešķiršanu vai atteikumu to piešķirt.  Asistenta pakalpojuma apjomu (stundas mēnesī) veido personai ar invaliditāti noteiktais asistenta atbalsta intensitātes koeficients (1 vai 2) un personas ar invaliditāti ikdienas aktivitātes jeb iesaiste pasākumos, piemēram, strādā algotu darbu, mācās, apmeklē dienas aprūpes centru, veic brīvprātīgo darbu u.c. aktivitātes.   * Ja persona ar invaliditāti strādā algotu darbu, gūst ienākumus no saimnieciskās darbības, studē augstskolā vai koledžā, vai nodarbojas ar paraolimpisko sportu, personai piešķir 80 h/mēn. * Ja persona ar invaliditāti mācās pamata, vidējās vai profesionālās izglītības iestādē, pilda biedrības vai nodibinājuma vai kapitālsabiedrības valdes locekļa pienākumus, personai piešķir 60 h/mēn. * Ja persona ar invaliditāti veic brīvprātīgo darbu, apmeklē dienas aprūpes centru vai specializēto darbnīcu, saņem regulāras (ne retāk, kā reizi nedēļā), ārsta nozīmētas medicīniskas procedūras (hemodialīze, ķīmijterapija), personai piešķir 40 h/mēn. * Ja persona ar invaliditāti veic citas darbības (piemēram, lai apmeklētu ārstu, sociālus pasākumus u.c.), personai piešķir 15 h/mēn.   Ņemot vērā personai nepieciešamo atbalstu (koeficients 1 vai 2), noteiktās pakalpojuma stundas tiek reizinātas ar attiecīgo koeficientu.  Maksimālais stundu apjoms (160 h/mēn.) būs pieejams personām, kuras strādā algotu darbu, gūst ienākumus no saimnieciskās darbības, studē augstskolā vai koledžā, vai nodarbojas ar paraolimpisko sportu un atbilstoši veiktajam SD izvērtējumam ir nepieciešama ļoti liela asistenta atbalsta intensitāte (koeficients 2).  Savukārt minimālais stundu apjoms (15 h/mēn.) būs pieejams personām, kurām atbilstoši veiktajam SD izvērtējumam ir nepieciešama liela asistenta atbalsta intensitāte (koeficients 1), lai veiktu citas darbības, piemēram, lai apmeklētu ārstu, sociālus pasākumus u.c.  Uzskatot, ka valsts prioritāte ir veicināt personu ar invaliditāti iesaisti darba tirgū un izglītības iegūšanā, piešķiramais pakalpojuma stundu apjoms tiek diferencēts atbilstoši personas iesaistei minētajās darbībās, t.i., personām, kuras strādā, mācās, kā arī ir biedrību vai nodibinājumu valdes locekļi, būs lielāks piešķirtais pakalpojuma stundu apjoms. Piešķirtais pakalpojuma stundu apjoms mēnesī ir konstants, un persona ar invaliditāti tās var izmantot atbilstoši saviem ieskatiem.  Ja personai ar I grupas redzes invaliditāti ir piešķirts pabalsts saskaņā ar Invaliditātes likuma 12.panta pirmās daļas 2.punktā noteikto, tad noteikto asistenta pakalpojuma apjomu samazina par 40 h/mēn. Ja personai ar I grupas redzes invaliditāti noteiktais asistenta pakalpojuma apjoms nesasniedz vai ir vienāds ar 40 h/mēn., asistenta pakalpojumu nepiešķir.  Bērniem ar invaliditāti no piecu līdz 18 gadu vecumam Invaliditātes likuma 12.panta otrajā daļā līdz šim un arī turpmāk būs noteiks, ka nepieciešamība pēc asistenta pakalpojuma tiks noteikta, pamatojoties uz Valsts komisijas izsniegto kopšanas atzinumu. Tomēr noteikumu projekts paredz ievērojami mainīt un paplašināt pieejamo pakalpojumu klāstu un apjomu, nosakot arī jaunu pavadoņa pakalpojumu un mainot asistenta pakalpojuma nodrošināšanas kārtību, vienlaikus paredzot nodrošināt arī pašvaldības finansētu aprūpes pakalpojumu.  Tiesības uz asistenta pakalpojumu bērniem ar invaliditāti no piecu līdz 18 gadu vecumam būs, pamatojoties uz Valsts komisijas izsniegto kopšanas atzinumu, bet tiek mainīts pakalpojuma apjoms, kas noteikts konstantā 80h/mēn. apjomā, kuru bērna ģimene būs tiesīga izmantot pēc saviem ieskatiem, organizējot asistenta piesaisti.  Analizējot datus, Valsts komisijas sniegto informāciju, kā arī, diskutējot ar mērķa grupu, tika secināts, ka asistenta pakalpojums būtu nepieciešams arī bērniem, kuru veselības stāvoklis nav tik smags un neatbilst kopšanas atzinuma izsniegšanas kritērijiem un tādēļ viņiem nav attiecīgā atzinuma, kas ļautu pretendēt uz asistenta pakalpojuma saņemšanu. Bērniem ar invaliditāti, kuriem nav indikāciju īpašai kopšanai, bet joprojām ir nepieciešams atbalsts, lai pārvietotos ārpus mājokļa, ir izstrādāts jauns pavadoņa pakalpojums un jauni kritēriji pavadoņa atzinumam. Invaliditātes likuma 12.panta 2.3 punkts paredz, ka no 2021.gada 1.jūlija tiesības uz pavadoņa pakalpojumu ir bērniem ar invaliditāti no piecu līdz 18 gadu vecumam, kuriem izsniegts Valsts komisijas pavadoņa atzinums. Kritēriji jaunā pavadoņa atzinuma izsniegšanai ir noteikti Ministru kabineta 2014.gada 23.decembra noteikumos Nr.805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību" (grozījumi pieņemti MK 13.04.2021. sēdē (prot. Nr.33., 14.§)).  Bērna ar invaliditāti likumiskais pārstāvis, iesniedzot SD iesniegumu pakalpojuma pieprasīšanai, norāda pakalpojumu (asistenta vai pavadoņa pakalpojums), kuru vēlas saņemt un kas ir atkarīgs no bērnam ar invaliditāti izsniegtā atzinuma.  Noteikumu projekts nosaka, ka:   * asistenta pakalpojuma apjoms tiek noteikts konstantā 80h/mēn. apjomā, kuru bērna ģimene būs tiesīga izmantot pēc saviem ieskatiem, organizējot asistenta piesaisti; * pavadoņa pakalpojuma apjoms tiek noteikts konstantā 60h/mēn. apjomā, kuru bērna ģimene būs tiesīga izmantot pēc saviem ieskatiem, organizējot pavadoņa piesaisti.   SD IIS pārliecinās, vai Valsts komisija bērnam ir noteikusi invaliditāti un izsniegusi attiecīgos atzinumus.  Pēc iesnieguma saņemšanas un izvērtējuma veikšanas (izvērtējumu veic tikai pilngadīgām personām ar I vai II invaliditātes grupu) SD mēneša laikā pieņem lēmumu par asistenta vai pavadoņa pakalpojuma piešķiršanu vai atteikumu to piešķirt, ja persona neatbilst noteikumos noteiktajām prasībām, kas dod tiesības saņemt asistenta vai pavadoņa pakalpojumu.  Tiesības sniegt asistenta un pavadoņa pakalpojumu, tāpat kā iepriekš, ir fiziskai personai, kurai ir darba vai personiskā pieredze saskarsmē ar personu ar invaliditāti. Par darba vai personisko pieredzi saskarsmē ar personu ar invaliditāti šajā gadījumā var uzskatīt tādu pieredzi, kurā persona ir iesaistīta aprūpes vai atbalsta sniegšanā personai ar invaliditāti. Šāda persona var būt profesionāls sociālais aprūpētājs, aprūpētājs, ārstniecības persona, ikvienas personas ar invaliditāti radinieks, vienas mājsaimniecības loceklis, draugs, paziņas, kolēģis, vai citas fiziskas personas ar attiecīgu pieredzi. Darba vai personiskā pieredze saskarsmē ar personu ar invaliditāti ne vienmēr var nozīmēt to, ka šai personai piemīt asistenta pienākumu veikšanai vajadzīgās zināšanas, prasmes un spējas vai ka šī perona ir piemērota asistenta pakalpojuma sniegšanai konkrētai personai ar invaliditāti. Piemēram, potenciālais asistents var nebūt pietiekami spēcīgs fiziski, vai veselības stāvoklis neļauj veikt asistenta panākumus pilnvērtīgi, tāpat, var būt psiholoģiska nesaderība. Potenciālā asistenta atbilstība asistenta pienākumu veikšanai ir vērtējama individuāli, ņemot vērā asistējamās personas funkcionēšanas ierobežojumus un atbalsta nepieciešamību, kā arī potenciālā asistenta spēju individuālajā gadījumā sniegt nepieciešamo atbalstu.  Tāpat arī SD ir tiesīgs slēgt līgumu par asistenta un pavadoņa pakalpojuma sniegšanu ar juridisku personu. Viena persona asistenta vai pavadoņa pakalpojumu drīkst sniegt vairākām personām ar invaliditāti, kā arī vienai personai vai bērnam ar invaliditāti var būt vairāki asistenta vai pavadoņa pakalpojuma sniedzēji.  Lai uzlabotu un vienkāršotu asistenta un pavadoņa pakalpojuma administrēšanas kārtību, noteikumu projekts paredz piešķirt asistenta vai pavadoņa pakalpojumu pilngadīgai personai vai bērnam ar invaliditāti uz noteikto invaliditātes periodu, bet ne ilgāk par trīs gadiem, nevis līdz vienam gadam, kā ir noteikts šobrīd, tādejādi SD apmēram par 1/3 daļu samazināsies gada laikā apkalpojamo klientu skaits saistībā asistenta pakalpojumu.  Personai ir tiesības atkārtoti pieprasīt asistenta vai pavadoņa pakalpojumu, iesniedzot SD iesniegumu par pakalpojuma piešķiršanu noteikumos noteiktajā kārtībā. Iemesls nepilngadīgām personām atkārtoti pieprasīt asistenta vai pavadoņa pakalpojumu var būt gadījumos, ja ir beidzies iepriekš piešķirtā attiecīgā pakalpojuma saņemšanas periods vai persona mainījusi dzīvesvietu uz citas pašvaldības administratīvo teritoriju. Iemesls pilngadīgām personām atkārtoti pieprasīt asistenta pakalpojumu var būt gadījumos, ja ir beidzies iepriekš piešķirtā pakalpojuma saņemšanas periods, persona mainījusi dzīvesvietu uz citas pašvaldības administratīvo teritoriju vai arī ir mainījies asistenta pakalpojuma pieprasīšanas mērķis un tādēļ personai nepieciešams mainīt piešķirtā asistenta pakalpojuma apjomu. Pilngadīgai personai asistenta pakalpojuma nodrošināšanas ietvaros ir iespējami četri asistenta pakalpojuma pieprasīšanas mērķi atkarībā no personas iesaistes dažādos pasākumos (Noteikumu projekta 1.pielikuma 4.2.apakšpunkts) ar atšķirīgu pakalpojuma apjomu. Līdz ar to personai ir tiesības saņemt tai pienākošos atbilstošo pakalpojuma apjomu un pienākums informēt SD par attiecīgajām izmaiņām. Savukārt nepilngadīgām personām viena pakalpojuma ietvaros nav noteikti pakalpojuma pieprasīšanas mērķi un ir tikai viens pakalpojuma apjoms, līdz ar to nav iespējams, ka tie var mainīties.  Noteikumu projekts arī nosaka vienkāršotāku un atvieglotāku ikmēneša atskaitīšanās kārtību par sniegto asistenta un pavadoņa pakalpojumu nekā līdz šim. Saskaņā ar šobrīd spēkā esošo normatīvo regulējumu asistenta pakalpojumu piešķir konkrētas vietas (piemēram, darba vieta, skola, dienas centrs) apmeklēšanai, bet asistentam reizi mēnesī SD ir jāiesniedz pārskats par asistenta pakalpojuma sniegšanu un jāapliecina, ka attiecīgā vieta ir apmeklēta, to apliecinot ar čekiem, kvītīm, iestāžu personāla parakstiem (kuru persona ar invaliditāti apmeklējusi) u.c. apliecinājumu veidiem atkarībā no SD prakses.  Atvieglotā kārtība paredz, ka asistenta vai pavadoņa pakalpojuma sniedzējam vairs nav jāpierāda konkrētu vietu apmeklēšana un tas jāapliecina ar trešās personas parakstu vai jāiesniedz citi apliecinājuma dokumenti (čekus, iestāžu apliecinājumus, ka persona konkrēto iestādi ir apmeklējusi u.tml.). Apliecinājumu jeb veidlapu par iepriekšējā mēnesī sniegto asistenta vai pavadoņa pakalpojumu katras pašvaldības SD, ievērojot MK noteikumu prasības, izstrādās atbilstoši savā pašvaldībā sniegtā asistenta vai pavadoņa pakalpojuma nodrošināšanas nepieciešamībai un aktualitātei.  Bērna ar invaliditāti asistenta vai pavadoņa pakalpojuma sniedzējs apliecinājumā par iepriekšējā mēnesī sniegto asistenta vai pavadoņa pakalpojumu norāda dienas, kad sniegts pakalpojums un attiecīgajās dienās nostrādāto stundu skaitu, kuru ar parakstu apliecina asistents vai pavadonis un asistenta vai pavadoņa pakalpojuma saņēmējs (bērna ar invaliditāti vietā apliecinājumu paraksta tā likumiskais pārstāvis).  Pilngadīgas personas ar invaliditāti asistenta pakalpojuma sniedzējs apliecinājumā par iepriekšējā mēnesī sniegto asistenta pakalpojumu norāda dienas, kad sniegts asistenta pakalpojums un attiecīgajās dienās nostrādāto stundu skaitu sadalījumā pa darbībām, kurām attiecīgajās dienās asistenta pakalpojums tika izmantots. Pakalpojuma saņēmējs un sniedzējs ar parakstu apliecina sniegto/saņemto pakalpojumu. Informācijas sniegšana par darbībām, kurām pakalpojums izmantots, neietekmēs piešķirtā pakalpojuma saņemšanas apjomu personai, bet būs informatīva un tiks izmantota apkopotā veidā tikai pakalpojuma analīzei un politikas veidošanai nākotnē.  Noteikumu projekts paredz kompensēt arī transporta izdevumus (sabiedriskā transporta biļetes, degvielas iegāde), ja sniedzot asistenta vai pavadoņa pakalpojumu (pavadot personu ar invaliditāti) tādi ir radušies. Transporta izdevumi tiek kompensēti tikai tādos gadījumos, kad atbalsts tiek sniegts, lai asistenta vai pavadoņa pakalpojuma saņēmējs nokļūtu algota darba vietā, saimnieciskās darbības veikšanas vietā, brīvprātīgā darba veikšanas vietā, izglītības iestādē, dienas aprūpes centrā, specializētajā darbnīcā vai uz regulārām (ne retāk kā reizi nedēļā), ārsta nozīmētām medicīniskām procedūrām (hemodialīze, ķīmijterapija) un ja personai ar invaliditāti primāri nav iespējams izmantot sabiedrisko transportu (nav pieejams, nekursē vajadzīgajā maršrutā, kursē nepiemērotā laikā, nesamērīgi tālu no personas dzīves vietas).  Ja asistenta vai pavadoņa pakalpojuma saņēmējam ir piešķirts Valsts sociālo pabalstu likuma 12. pantā noteiktais pabalsts transporta izdevumu kompensēšanai personām ar invaliditāti (turpmāk – transporta pabalsts), tad transporta izdevumus kompensē tikai tādā gadījumā un apjomā, kad ar piešķirto transporta pabalstu nevar nosegt visus radušos transporta izdevumus, pieņemot, ka minētais transporta pabalsts nosedz transporta izdevumus 13 *euro* apmērā mēnesī.  Piemēram, personas nokļūšanai konkrētā vietā, par ko iesniegti apliecinājumi:   1. radušies izdevumi 16,00 euro mēnesī, attiecīgi tiek pieņemts, ka 13,00 euro persona nosedz no valsts transporta pabalsta, bet atlikušos 3,00 euro kompensē asistenta pakalpojuma ietvaros; 2. radušies izdevumi 120,00 euro mēnesī, attiecīgi tiek pieņemts, ka 13,00 euro persona nosedz no valsts transporta pabalsta, bet atlikušos 107,00 euro kompensē asistenta pakalpojuma ietvaros; 3. radušies izdevumi 140,00 euro mēnesī, attiecīgi tiek pieņemts, ka 13,00 euro persona nosedz no valsts transporta pabalsta, asistenta pakalpojuma ietvaros tiek kompensēti 120,00 euro, bet 7,00 euro paliek pašas personas izdevumi un netiek kompensēti.   Tiek pieņemts, ka pašvaldībās izveidotais atbalsts (pabalstu veidā, transporta (t.sk. specializētā) veidā, mēnešbiļetes vai biļešu kompensācijas veidā), transporta jomā ir atbilstošs iedzīvotāju vajadzībām. Tādēļ, ja asistenta vai pavadoņa pakalpojuma saņēmējs papildus transporta pabalstam saņem arī pašvaldības atbalstu transporta jomā, tad transporta kompensācija asistenta pakalpojuma un pavadoņa pakalpojuma nodrošināšanas ietvaros netiek piešķirta.  Transporta izdevumu kompensācijas mērķis nav nosegt visas transporta izmaksas pilnā apmērā, bet sniegt papildu atbalstu asistenta vai pavadoņa pakalpojuma izmantošanai.  Par asistenta vai pavadoņa pakalpojuma sniegšanu transporta izdevumus kompensē atbilstoši faktiskajiem izdevumiem par sabiedriskā transporta biļešu vai degvielas iegādi, bet nepārsniedzot 25 *euro* dienā, 120 *euro* mēnesī vai 1200 *euro* gadā apmērus. Lai saņemtu transporta izdevumu kompensāciju, asistentam vai pavadonim SD ir jānorāda vietas, kuru apmeklēšanai ir bijuši izdevumi par transporta izmantošanu, jānorāda, kāds transporta veids tika izmantots, jānorāda transporta izdevumu apmērs un jāiesniedz izdevumus apliecinoši dokumenti (biļetes, čeki, kvītis).  Atvieglotā pakalpojuma organizēšana, atteikšanās no apliecinājumiem, konstants stundu skaits, kā arī ilgāks pakalpojuma periods, prasa noteikt skaidru kontroles mehānismu pār valsts budžeta līdzekļu piešķiršanas pamatotību un izlietojumu. Lai veicinātu atbildīgu attieksmi pret pakalpojumu izmantošanu un pārliecinātos par valsts budžeta līdzekļu izlietošanas pamatotību noteikumu projekts paredz, ka SD izlases kārtībā veic asistenta pakalpojuma un pavadoņa pakalpojuma saņēmēju lietu kontroli ne mazāk kā 10% apmērā no kalendārajā gadā asistenta pakalpojumu un pavadoņa pakalpojumu saņēmušo unikālo personu skaita, pārliecinoties par pakalpojumu piešķiršanas un nodrošināšanas pamatotību. SD arī līdz šim bija atbildīgi par asistenta pakalpojuma piešķiršanas tiesiskumu un līguma saistību izpildes kontroli, taču Projektā ir noteikts konkrēts kontroles apjoms.  Invaliditātes likuma 12.panta pirmās daļas 4.2 punktā minētā aprūpes pakalpojuma piešķiršanas, atteikšanas, izbeigšanas un pārtraukšanas nosacījumus un kārtību, kritērijus aprūpes pakalpojuma nepieciešamības novērtēšanai un prasības aprūpes pakalpojuma sniedzējam ir jānosaka pašvaldībām savos saistošajos noteikumos. Invaliditātes likuma 12.panta 6.2 daļā ir noteikts deleģējums Ministru kabinetam noteikt aprūpes pakalpojuma minimālo vienas pakalpojuma stundas cenu un maksimālo aprūpes pakalpojuma apjomu. Tādējādi noteikumu projekta VI. nodaļā ir noteikts, ka aprūpes pakalpojums var tikt nodrošināts līdz 80 h/mēn., bet vienas šī pakalpojuma stundas izmaksas, iekļaujot visus nodokļus, kas saistīti ar pakalpojuma sniegšanu, nevar būt mazākas par 4,50 *euro* stundā.  Invaliditātes likumā noteiktais aprūpes pakalpojums neierobežo pašvaldību tiesības nodrošināt jau esošo aprūpes mājās pakalpojumu, jo pašvaldība ir tiesīga autonomi lemt, kādā veidā tiek nodrošināts sociālās aprūpes pakalpojums - aprūpe mājās. Ja ar Invaliditātes likumā noteikto asistenta un aprūpes pakalpojumu specifiskajā ģimenes situācijā būs nepietiekami, tad pašvaldība būs tiesīga papildus piešķirt arī aprūpes mājās pakalpojumu sava līdzšinējā regulējuma ietvaros.  Ievērojot tiesiskās paļāvības principu, noteikumu projekts arī paredz noteikt, ka personām, kurām asistenta pakalpojums ir piešķirts līdz šī noteikumu projekta spēkā stāšanās dienai, ir tiesības asistenta pakalpojumu izmantot saskaņā ar MK noteikumos Nr.942 noteikto un noslēgto līgumu par asistenta pakalpojuma sniegšanu līdz SD pieņemtā lēmuma par asistenta pakalpojuma piešķiršanu darbības perioda beigām, bet ne ilgāk kā līdz 2021.gada 31.decembrim, tādējādi nodrošinot, ka personas, kurām asistenta pakalpojums piešķirts līdz noteikumu projekta spēkā stāšanās dienai, asistenta pakalpojumu var saņemt līdzšinējā kārtībā un personas pakāpeniski tiek ietvertas jaunajā pakalpojuma nodrošināšanas modelī. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija (turpmāk – Ministrija), Valsts komisija, pašvaldību SD. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tieši ietekmēs asistenta, pavadoņa un aprūpes pakalpojuma saņēmējus, t.i., personas ar I un II invaliditātes grupu, bērnus ar invaliditāti, kā arī viņu ģimenes locekļus. Tāpat noteikumu projekts tieši ietekmēs asistenta, pavadoņa un aprūpes pakalpojuma sniedzējus.  Potenciālie asistenta pakalpojuma pieprasītāji ir arī personas, kurām Valsts komisija ir izsniegusi asistenta atzinumu un bērni ar invaliditāti no piecu līdz 18 gadu vecumam, kuriem Valsts komisija ir izsniegusi kopšanas atzinumu, bet kuras šo pakalpojumu nesaņēma. 2020.gada decembrī kopā bija 35 373 šādas personas. Ņemot vērā, ka kritēriji asistenta atzinuma sniegšanai turpmāk saglabāsies kā nosacījumi asistenta pakalpojuma pieprasīšanai pilngadīgām personām (noteikta I vai II invaliditātes grupa un ir redzes, kustību vai garīga rakstura traucējumi vai izsniegts transporta atzinums), bet īpašas kopšanas atzinums būs kā tiesības saņemt asistenta pakalpojumu bērniem, minētajām personām arī turpmāk būs tiesības vērsties SD ar iesniegumu, ja personas ieskatā asistenta atbalsts ir nepieciešams.  Saskaņā ar informācijas sistēmas SPOLIS datiem 2020.gadā asistenta pakalpojumu kopumā saņēma 11 001 persona ar invaliditāti, bet pakalpojumu sniedza 11 129 asistenti.  Atbilstoši Ministrijas prognozēm 2021.gadā:   * jaunais pavadoņa pakalpojums indikatīvi varētu būt nepieciešams 600 bērniem ar invaliditāti un tikpat personas potenciāli varētu sniegt pavadoņa pakalpojumu; * asistenta pakalpojums varētu būt nepieciešams 8506 pilngadīgām personām ar invaliditāti un 2000 bērniem ar invaliditāti. Attiecīgi aptuveni 10506 personas varētu sniegt asistenta pakalpojumu; * aprūpes pakalpojums dzīvesvietā indikatīvi var būt nepieciešams 1000 bērniem ar invaliditāti un tas ietekmēs aptuveni 1000 šo bērnu ģimenes vai audžuģimenes.   Tiesiskais regulējums var attiekties arī uz mērķa grupas radiniekiem, draugiem vai citām personām, kurām ir darba vai personiskā pieredze saskarsmē ar personām ar invaliditāti un kuras potenciāli varētu sniegt asistenta pakalpojumu, pavadoņa pakalpojumu un aprūpes pakalpojumu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav būtiskas ietekmes uz tautsaimniecību.  Noteikumu projekta regulējums nosaka kārtību, kādā bērniem ar invaliditāti no piecu līdz 18 gadu vecumam nodrošina jauno pavadoņa pakalpojumu, kas var nedaudz palielināt administratīvo slogu pašvaldību SD sakarā ar klientu skaita palielināšanos (apmēram 600 personas gadā). Klientu skaita palielināšanos var radīt arī Invaliditātes likumā noteiktais, ka bērniem ar invaliditāti no piecu līdz 18 gadu vecumam ir tiesības uz pašvaldības apmaksātu aprūpes pakalpojumu (apmēram 1000 personas gadā).  Pilngadīgo asistenta pakalpojuma saņēmēju skaitā prognozētas nebūtiskas izmaiņas. 2018.gadā tika veikts pilotprojekts par asistenta nepieciešamības un atbalsta intensitātes noteikšanas anketas testēšanu, vērtējot esošos asistenta pakalpojuma saņēmējus. Atbilstoši pilotprojekta rezultātiem apmēram 20% no pakalpojuma saņēmējiem neatbilda pakalpojuma piešķiršanas nosacījumiem. Prognozēts, ka asistenta nepieciešamības un atbalsta intensitātes noteikšanas anketas ieviešanas rezultātā pakalpojuma saņēmēju skaits samazināsies par 20%. Vienlaikus paredzams, ka, apmēram līdzvērtīgā apjomā palielināsies pilngadīgo asistenta pakalpojuma saņēmēju skaits to personu vidū, kurām šis pakalpojums ir nepieciešams bet kuras līdz šim izvēlējas nepieprasīt asistenta pakalpojumu sarežģītās administrēšanas un detalizēto atskaišu dēļ.  Prognozēts, ka sakarā ar būtiski atviegloto asistenta pakalpojuma piešķiršanas un administrēšanas kārtību aptuveni par 1000 personām palielināsies nepilngadīgo asistenta pakalpojuma saņēmēju skaits, tādejādi palielinot SD klientu skaitu.  Vienlaikus jāņem vērā, ka sakarā ar izmaiņām asistenta pakalpojuma nodrošināšanā būtiski tiek uzlabota un vienkāršota asistenta pakalpojuma administrēšanas kārtība un asistentu atskaitīšanās SD par sniegto pakalpojumu. Izmaiņas paredz, ka asistenta pakalpojumu SD personai varēs piešķirt uz personai noteikto invaliditātes periodu vai līdz trim gadiem, nevis līdz vienam gadam, kā ir noteikts šobrīd. Tādejādi SD ilgtermiņā apmēram par 1/3 daļu samazināsies gada laikā apkalpojamo klientu skaits.  Piešķirot asistenta pakalpojumu nepilngadīgām personām SD vairs nebūs individuāli jāvērtē personas pārvietošanās vajadzības un jānosaka individuāls pakalpojuma apjoms, tā vietā SD tikai pārliecināsies par kopšanas atzinuma esamību IIS un pieņems standarta lēmumu par konstanta stundu skaita mēnesī (80h) piešķiršanu. Attiecīgi SD darbiniekiem samazināsies laiks viena klienta apkalpošanai, ko varēs izmantot citu klientu apkalpošanai vai citu pienākumu veikšanai.  Savukārt, pieņemot atskaites par pakalpojuma sniegšanu, SD vairs nebūs individuāli jāvērtē asistenta pakalpojuma saņēmēja konkrētie pārvietošanās maršruti, dienas un laiki, kad konkrētā vieta ir apmeklēta u.tml., tāpat nebūs jāuzskaita un jāpieprasa apliecinājumi par katras vietas un institūcijas apmeklējumu. Līdz ar to SD darbs klientu atskaišu pieņemšanā un administrēšanā tiks būtiski atvieglots. Tādējādi kopumā pašvaldību SD darbinieku noslodze būtiski nemainīsies, specifiskos darba uzdevumus pārstrukturējot amata pienākumu pildīšanas ietvaros, savukārt vienkāršākās administrēšanas dēļ iegūto laika resursu novirzot jauno klientu apkalpošanai.  Valsts komisijai administratīvais slogs varētu samazināties daļā par izsniegto asistentu atzinumu skaitu (2020.gada laikā tika izsniegti 16 775 asistenta atzinumi), tomēr vienlaikus ir jāņem vērā, ka Valsts komisijai būs jāizsniedz jauns pavadoņa atzinums, indikatīvi gadā plānots izsniegt 600 bērniem ar invaliditāti.  Taču jāņem arī vērā, ka ik gadu saistībā ar sabiedrības novecošanos, šķēršļiem veselības aprūpes pakalpojumu pieejamībā, sabiedrības informētību un citu faktoru dēļ kopējais personu ar invaliditāti skaits pieaug. Vienlaikus iepriekšējos gados pieaudzis arī Valsts komisijas pieņemto ar invaliditāti saistīto lēmumu skaits (izsniegtie atzinumi). Saskaņā ar IIS datiem kopumā 2017.gadā – 41 081 atzinums, 2018.gadā – 44 628 atzinumi, 2019.gadā – 47 422 atzinumi, 2020.gadā – 50 435 atzinumi. Visvairāk Valsts komisija izsniedz transporta atzinumus un šo atzinumu skaits katru gadu turpina pieaugt.  Līdz ar to kopējais Valsts komisijas izsniegto atzinumu skaits būtiski nesamazināsies un arī pašvaldību SD darbinieku noslodze būtiski nemainīsies, attiecīgi administratīvais slogs nemazināsies un nepalielināsies. Vienlaikus tiks nodrošināts, ka administratīvās procedūras būs mērķētākas un ērtākas klientiem. |
| 3. | Administratīvo izmaksu monetārs novērtējums | Projekta tiesiskais regulējums neradīs administratīvās izmaksas fiziskām un juridiskām personām.  Klientiem (asistenta, pavadoņa un aprūpes pakalpojuma pieprasītājiem) neradīsies izmaksas saistībā ar informācijas sniegšanas pienākumu. Asistenta, pavadoņa un aprūpes pakalpojuma nodrošināšanai nepilngadīgām personām tiek izmantota informācija, kas jau ir publiskās pārvaldes rīcībā, savukārt asistenta pakalpojuma pilngadīgām personām nodrošināšanas ietvaros persona, tāpat kā līdz šim, vienu reizi tiek novērtēta klātienē un šī novērtēšana izmaksas personai nerada. Informācijas sniegšana par situācijas izmaiņām pakalpojuma nodrošināšanas laikā un atkaitoties par sniegto pakalpojumu nerada izmaksas, kas gada laikā pārsniedz 200 *euro*.  Pakalpojumu sniedzējiem (fiziskām un juridiskām personām) nav noteikti pienākumi saistībā ar informācijas sniegšanu un administratīvās izmaksas nerodas.  SD un Valsts komisija informācijas pieņemšanu, apstrādi un uzglabāšanu nodrošinās esošo resursu un funkciju ietvaros, līdz ar to Projekts administratīvās izmaksas nerada. |
| 4. | Atbilstības izmaksu monetārs novērtējums | Projektā ietverto prasību izpilde nerada izmaksas fiziskām un juridiskām personām. Asistenta pakalpojuma saņēmējiem un sniedzējiem tiks samazināts slogs saistībā ar atskaišu iesniegšanu, apliecinājumu sagādāšanu, sagatavošanu iesniegšanai, labošanu. |
| 5. | Cita informācija | Nav |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | | 2021 | | Turpmākie trīs gadi (*euro*) | | | | | |
| 2022 | | 2023 | | 2024 | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru  2023. gadam | |
| 1 | | 2 | 3 | 4 | 5 | 6 | 7 | 8 | |
| 1. Budžeta ieņēmumi | | 30 135 649 | 0 | 44 921 496 | 0 | 47 167 571 | **0** | 0 | |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 28 296 759 | 0 | 40 174 863 | 0 | 42 183 606 | **0** | 0 | |
| 1.2. valsts speciālais budžets | | 0 | 0 | 0 | 0 | 0 | **0** | 0 | |
| 1.3. pašvaldību budžets | | 1 838 890 | 0 | 4 746 633 | 0 | 4 983 965 | **0** | 0 | |
| 1. Budžeta izdevumi | | 30 135 649 | 0 | 44 921 496 | 0 | 47 167 571 | **0** | 0 | |
| 2.1. valsts pamatbudžets | | 28 296 759 | 0 | 40 174 863 | 0 | 42 183 606 | **0** | 0 | |
| 2.2. valsts speciālais budžets | | 0 | 0 | 0 | 0 | 0 | **0** | 0 | |
| 2.3. pašvaldību budžets | | 1 838 890 | 0 | 4 746 633 | 0 | 4 983 965 | **0** | 0 | |
| 3. Finansiālā ietekme | | 0 | 0 | 0 | 0 | 0 | **0** | 0 | |
| 3.1. valsts pamatbudžets | | 0 | 0 | 0 | 0 | 0 | **0** | 0 | |
| 3.2. speciālais budžets | | 0 | 0 | 0 | 0 | 0 | **0** | 0 | |
| 3.3. pašvaldību budžets | | 0 | 0 | 0 | 0 | 0 | **0** | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | 0 | 0 | 0 | 0 | 0 | **0** | 0 | |
| 5. Precizēta finansiālā ietekme | | x | 0 | x | 0 | x | 0 | 0 | |
| 5.1. valsts pamatbudžets | | 0 | 0 | 0 | 0 | |
| 5.2. speciālais budžets | | 0 | 0 | 0 | 0 | |
| 5.3. pašvaldību budžets | | 0 | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Galvenās izmaiņas Asistenta pakalpojumam pašvaldībās no 2021.gada 1.jūlija:   1. tiek noteikta asistenta pakalpojuma 1h cena:   o par personai nodrošinātu 1h pavadoņa un asistenta pakalpojumu no valsts budžeta tiek segti izdevumi atbilstoši pakalpojuma cenas kalkulācijai – 4.73 *euro*/1h, nosakot 5% administrēšanas izdevumiem;  o par nepilngadīgai personai nodrošinātu 1h sociālās aprūpes pakalpojumu no pašvaldību budžeta tiek segti izdevumi atbilstoši pakalpojuma cenas kalkulācijā noteiktajam atalgojuma apmēram – 4.50 *euro*/1h, administrēšanas izdevumus sedz pašvaldība.   1. pavadoņa, asistenta un sociālās aprūpes veicēja atalgojums pielīdzināts ministrijas padotībā esošo ilgstošas sociālās aprūpes un sociālās rehabilitācijas iestāžu aprūpētāju algai – 608 *euro* par slodzi\*.   *\* Apmērs atbilstoši MK 29.01.2013. noteikumiem Nr.66 "Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību" - 3. mēnešalgu grupa 3. kategorijas maksimālā robeža, 39 saime, I līmenis.*  Prognozētais pakalpojuma saņēmēju skaits  2021.gadā – 11 106 personas (t.sk. 2 600 bērni), 2022.gadā – 11 661, 2023.gadā – 12 244 personas (pieaugums ik gadu vidēji par 5%).  Atbilstoši Ministru kabineta 2020.gada 22.septembra sēdes protokola Nr. 55 38.§ 20.1.apakšpunktam tika atbalstīts papildu finansējums prioritārā pasākuma “Asistenta pakalpojuma pārskatīšana” īstenošanai 2021.gadā 9 486 120 *euro*, 2022.gadā 21 364 224 *euro* un 2023.gadā un turpmāk ik gadu 23 372 967 *euro*, samazinot valsts sociālās apdrošināšanas speciālā budžeta apakšprogrammā 04.02.00 “Nodarbinātības speciālais budžets” attiecīgos izdevumus sociāla rakstura maksājumiem un kompensācijām.  Papildu finansējums tika piešķirts šādām apakšprogrammām:  - apakšprogrammai 05.01.00 “Sociālās rehabilitācijas valsts programmas” pārējiem valsts budžeta uzturēšanas izdevumu transfertiem pašvaldībām 2021.gadā 9 349 520 *euro (tai skaitā no 2021. gada 1. janvāra līdz 2021. gada 1. jūlijam paredzēts finansējums 1 484 835 euro apmērā, lai no 2021. gada 1. janvāra nodrošinātu noteikto asistenta atlīdzības vienas stundas izcenojumu, kas aprēķināts, ņemot vērā minimālo algu, kāda tā būs no 2021. gada 1. janvāra)*, 2022.gadā 21 364 224 *euro* un 2023.gadā un turpmāk ik gadu 23 372 967 *euro*, lai nodrošinātu asistenta pakalpojuma pašvaldībās apmaksu;  **-** apakšprogrammai 97.02.00 "Nozares centralizēto funkciju izpilde" 2021.gadā 136 600 *euro*, tajā skaitā kapitālajiem izdevumiem 64 000 *euro*, lai nodrošinātu vienotās sociālās politikas monitoringa informācijas sistēmas (SPOLIS) pielāgošanu un pārējiem valsts budžeta uzturēšanas izdevumu transfertiem pašvaldībām 72 600 *euro*, lai nodrošinātu pašvaldību sociālās palīdzības un sociālo pakalpojumu administrēšanas lietojumprogrammas (SOPA) pielāgošanu (transferta pārskaitīšanai Rīgas pilsētas pašvaldībai).  Likuma “Grozījumi Invaliditātes likumā” (pieņemts Saeimā 23.11.2020.) anotācijā norādīta ietekme uz valsts budžetu.  Atbilstoši Ministru kabineta 2020. gada 22. septembra sēdē atbalstītajam informatīvajam ziņojumam “Par priekšlikumiem valsts budžeta ieņēmumiem un izdevumiem 2021. gadam un ietvaram 2021. – 2023. gadam” un Ziņojumam no 2021. gadā plānotas būtiskas izmaiņas (skat. informāciju “Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība”).  Atbilstoši Ministru kabineta 2020. gada 22. septembra sēdes protokola Nr. 55 38.§20. 1.1. apakšpunktam atbalstīts prioritārais pasākums “Asistenta pakalpojuma pārskatīšana”, apakšprogrammā 05.01.00 “Sociālās rehabilitācijas valsts programmas” paredzot kopējo papildu finansējumu 2021. gadā 9 349 520 *euro* apmērā (tai skaitā no 2021. gada 1. janvāra līdz 2021. gada 1. jūlijam paredzēts finansējums 1 484 835 *euro* apmērā, lai no 2021. gada 1. janvāra nodrošinātu noteikto asistenta atlīdzības vienas stundas izcenojumu, kas aprēķināts, ņemot vērā minimālo algu, kāda tā būs no 2021. gada 1. janvāra), 2022. gadā 21 364 224 *euro* apmērā un 2023. gadā un turpmāk ik gadu 23 372 967 *euro* apmērā.  Finansējums iekļauts likumā “Par valsts budžetu 2021. gadam” un likumā “Par vidēja termiņa budžeta ietvaru 2021., 2022. un 2023. gadam”.  Ņemot vērā, ka LM pamatbudžeta apakšprogrammā 05.01.00 “Sociālās rehabilitācijas valsts programmas” jau plānotos valsts budžeta izdevumus asistenta pakalpojuma nodrošināšanai, kopējais plānotais finansējums pakalpojuma nodrošināšanai ir:  2021.g. 28 296 759 *euro* apmērā;  2022.g. 40 174 863 *euro* apmērā;  2023.g. un turpmāk ik gadu 42 183 606 *euro* apmērā.  No 2021. gada 1. jūlija paredzētas ne tikai izmaiņas asistenta pakalpojumā, kas paredz ievērojami mainīt un paplašināt pakalpojumu bērniem ar invaliditāti (nosakot pavadoņa un asistenta pakalpojumus), bet arī vienlaikus paredzot nodrošināt arī pašvaldības finansētu sociālo aprūpi.  Invaliditātes likuma 12.panta pirmās daļas 4.2punktā noteikts, ka bērniem ar invaliditāti no piecu līdz 18 gadu vecumam, kuriem ir izteikti un smagi funkcionēšanas ierobežojumi, ir tiesības saņemt no pašvaldības budžeta apmaksātu aprūpes pakalpojumu.  Prognozēts, ka 2021. gadā no pašvaldības budžeta apmaksātu aprūpes pakalpojumu saņems 1000 bērni, 2022. gadā - 1050 bērni, bet, sākot ar 2023. gadu – 1 103 bērni.  Prognozējamā ietekme uz pašvaldību budžetu ir:  2021. g. 1 838 890 *euro* apmērā;  2022.g. 4 746 633 *euro* apmērā;  2023.g. un turpmāk ik gadu 4 983 965 *euro* apmērā.  Likuma “Grozījumi Invaliditātes likumā” (pieņemts Saeimā 23.11.2020.) anotācijā norādīta ietekme uz pašvaldību budžetu. | | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Nav | | | | | | | |
| 8. Cita informācija | | Noteikumu projekta īstenošana tiks nodrošināta LM apakšprogrammai 05.01.00 “Sociālās rehabilitācijas valsts programmas” piešķirto valsts pamatbudžeta līdzekļu ietvaros un pašvaldību budžeta līdzekļu ietvaros.  Vienas asistenta, pavadoņa un aprūpes pakalpojuma stundas izmaksās ir iekļauti visi nodokļi, kas saistīti ar attiecīgā pakalpojuma sniegšanu - gan darba ņēmēja, gan darba devēja valsts sociālās apdrošināšanas obligātās iemaksas, kā arī iedzīvotāju ienākuma nodoklis. | | | | | | | |
|  | | | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | | |
| 1. | Saistītie tiesību aktu projekti | Vienlaikus ar noteikumu projektu ir jāveic arī grozījumi:   1. Ministru kabineta 2014.gada 30.septembra noteikumos Nr.587 “Valsts sociālās politikas monitoringa informācijas sistēmas noteikumi”; 2. Ministru kabineta 2014.gada 23.decembra noteikumos Nr.805 “Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību”; 3. Ministru kabineta 2019.gada 20.augusta noteikumos Nr.381 “Invaliditātes informatīvās sistēmas noteikumi”; 4. Pašvaldībām līdz 2021.gada 1.jūlijam ir jāizdod saistošie noteikumi attiecībā uz aprūpes pakalpojuma nodrošināšanu; 5. Ministru kabineta 2012.gada 11.decembra noteikumos Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”. | | | | | | |
| 2. | Atbildīgā institūcija | Ministrija | | | | | | |
| 3. | Cita informācija | Nav | | | | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta spēkā stāšanās sabiedrība tiks informēta ar Ministrijas tīmekļvietnes starpniecību, kā arī elektroniski nosūtot informāciju pašvaldību SD un nevalstisko organizāciju (turpmāk – NVO) pārstāvjiem. Pirms noteikumu projekta spēkā stāšanās plānotas SD darbinieku apmācības videokonferences formātā, kā arī plānots izveidot videomateriālu par asistenta pakalpojuma nepieciešamības un atbalsta intensitātes novērtēšanas anketas pielietošanu. Materiāli sabiedrībai būs pieejami Ministrijas tīmekļa vietnē.  NVO piedalījušās diskusijās un sniegušas komentārus par Ziņojumā iekļautajiem risinājuma variantiem, kā arī aktīvi iesaistījušās jautājuma aktualizēšanā, tādējādi ir informētas par plānotajām izmaiņām no 2021. gada 1. jūlija, kā arī par 2020. gada budžeta veidošanās procesā pieņemto lēmumu no 2021. gada 1. jūlija pielīdzināt vienas pakalpojuma stundas sniegšanas atlīdzību valsts sociālās aprūpes centros strādājošo aprūpētāju vidējām vienas stundas darba izmaksām.  Ministrijas tīmekļa vietnē (https://www.lm.gov.lv/lv/lm-dokumentu-projekti-0) un Valsts kancelejas tīmekļa vietnē (https://mk.gov.lv/content/ministru-kabineta-diskusiju-dokumenti) 2021.gada 5. martā tika ievietots noteikumu projekts, anotācija un paziņojums par projekta būtību un iedzīvotāji bija aicināti izteikt viedokli elektroniski vai pa pastu. Papildus Ministrija e-pasta veidā nosūtīja informāciju personas ar invaliditāti pārstāvošajām organizācijām par Ministrijas tīmekļa vietnē ievietoto projektu. |
| 2. | Sabiedrības līdzdalība projekta izstrādē | Ziņojuma izstrādes un saskaņošanas laikā ir notikušas diskusijas ar sabiedrības pārstāvjiem (personas ar invaliditāti pārstāvošām organizācijām, vecākiem, kuri aprūpē bērnus ar invaliditāti, SD, Valsts komisiju u.c.), kā arī viņi tikuši iesaistīti asistenta pakalpojuma pilnveidošanas procesā. Informācija par cilvēkus ar invaliditāti pārstāvošo nevalstisko organizāciju, bērnu ar invaliditāti vecāku un pašvaldību viedokli pieejama minētā ziņojuma 6.sadaļā[[1]](#footnote-1). 02.12.2020. noteikumu projektā ietvertais risinājums prezentēts Latvijas Pašvaldību savienības Veselības un sociālo lietu komitejā. Noteikumu projekta izstrādes laikā pašvaldību SD un NVO ir piedalījušās diskusijās un snieguši viedokli par noteikumu projektu (11.02.2021 un 18.02.2021. tiešsaistes platformā Zoom sanāksmes ar SD, 18.02.2021. tiešsaistes platformā Zoom sanāksme nodibinājuma “Invalīdu un viņu draugu apvienība “Apeirons”, biedrības “Latvijas Muguras smadzeņu bojājumu biedrība”, biedrības “Latvijas Cilvēku ar īpašām vajadzībām sadarbības organizācija SUSTENTO”, biedrības “Latvijas Neredzīgo biedrība”, biedrības “Liepājas Neredzīgo biedrība”, biedrības “Spina bifida un hidrocefālijas biedrība” pārstāvjiem). |
| 3. | Sabiedrības līdzdalības rezultāti | NVO un pašvaldību SD un citu sabiedrības grupu pārstāvju sniegtie viedokļi tika iespēju robežās ņemti vērā Ziņojuma un noteikumu projekta izstrādes laikā. Kopumā sabiedrībās pārstāvju viedoklis ir atbalstošs un vairums risinājuma gaitā iesaistīto NVO atbalsta noteikumu projektā ietverto, taču ir arī atsevišķas NVO, kas nepiekrīt risinājumam konceptuāli vai nepiekrīt atsevišķiem noteikumu projekta aspektiem. Iebildumi, galvenokārt, saistīti ar vēlmi, lai atsevišķām personu grupām tiktu nodrošināts lielāks pakalpojuma apjoms.  Ņemot vērā, ka visu personu grupu vēlmi saņemt noteikumu projektā minētos pakalpojumus sev vēlamajā apjomā nav iespējams īstenot ierobežoto budžeta līdzekļu dēļ, piešķiramais pakalpojumu apjoms ir diferencēts atbilstoši prioritātēm. Plašāka informācija sniegta Ziņojumā.  Saistībā ar Ministrijas tīmekļa vietnē publicēto informāciju noteiktajā termiņā - līdz 2021.gada 18.martam viedokli par projektu sniedza biedrība “Citāds Es” un viena privātpersona.  Biedrība “Citāds Es” sniedza šādus priekšlikumus:   1. **Mērķa grupa**: papildināt ar “(..) un **personu ar I un II invaliditātes grupu** un bērni ar invaliditāti, kuriem nepieciešams pavadoņa un aprūpes pakalpojums.” 2. **Noteikumi par asistenta, pavadoņa un aprūpes pakalpojumu personām ar invaliditāti**:    1. **IV daļa 23.punkts**: lūgums precizēts, ka asistenta pakalpojuma un pavadoņa pakalpojuma faktiski nostrādāto stundu skaitu ietekmē **tikai** pakalpojuma saņēmēja laika periods, kad pakalpojuma saņēmējam bija tiesības uz attiecīgo pakalpojumu, **nevis** pakalpojuma sniedzēja, kuram ir noslēgts Uzņēmuma līgums, darba nespējas lapas esamība pamatdarbā.    2. **IV daļa 25.punkts**: lūgums precizēt, ja asistentiem un pavadoņiem ir noteiktas **konstantas 80h/mēnesī un 60h/mēnesī**, kuru bērna ģimene būs tiesīga izmantot pēc saviem ieskatiem, organizējot asistenta vai pavadoņa piesaisti, kāpēc ir jāturpina pakalpojuma administrēšanas sarežģītība un nesamērīga sloga radīšana, ņemot vērā to, ka tiek slēgti Uzņēmuma līgumi (regulē Civillikums), nevis Darba līgumi.    3. **IV daļa 26.punkts**: lūgums precizēt, kā tiek veikta kontrole.    4. **IV daļa 27.punkts**: lūgumus precizēt, vai šādi tiek ievērotas leģitīmās intereses personām, kurām tiek sniegts pakalpojums.   **Aprūpe mājās ir nepieciešama ne tikai bērniem ar invaliditāti, bet arī personām ar I un II invaliditātes grupu, izvērtējot katru situāciju individuāli.**  Ministrija precizē informāciju un sniedz šādu skaidrojumu:   1. Projekta mērķa grupa ir personas ar I un II invaliditātes grupu un bērni ar invaliditāti, kuriem nepieciešams asistenta pakalpojums un bērni ar invaliditāti, kuriem nepieciešams pavadoņa un aprūpes pakalpojums. 2. Projekta 23.punkts nosaka, ka asistenta pakalpojuma un pavadoņa pakalpojuma apjomu par nepilnu kalendāro mēnesi nodrošina atbilstoši pakalpojuma sniedzēja faktiski nostrādāto stundu skaitam. Ja pakalpojuma sniedzējs ir darbnespējīgs un viņš no valsts budžeta saņem slimības pabalstu, tad pakalpojuma sniedzējam vienlaikus nav tiesības faktiski sniegt pakalpojumu saņemt atlīdzību par asistenta vai pavadoņa pakalpojuma sniegšanu. Lai asistenta vai pavadoņa pakalpojuma saņēmējs pakalpojuma sniedzēja darba nespējas laikā varētu saņemt pakalpojumu, pakalpojuma pieprasītājam ar SD ir jāvienojas par personu, kura darba nespējas laikā aizstās pakalpojuma sniedzēju. 3. Projekta 25.punktā noteikts, ka pakalpojuma sniedzējam reizi mēnesī SD jāiesniedz apliecinājumu par iepriekšējā mēnesī sniegto pakalpojumu. Ja pakalpojuma saņēmējs ir nepilngadīga persona, tad jānorāda pakalpojuma sniegšanas dienu skaits un tajās nostrādāto stundu skaits un līdzēju apliecinājumus par sniegto un saņemto pakalpojumu. Pakalpojuma sniedzējam tiek veikta samaksa par reāli sniegto pakalpojumu, tāpēc pakalpojuma sniedzējs un pakalpojuma pieprasītājs ar savu parakstu apliecina, ka pakalpojums ir sniegts un saņemts noteiktās dienās un noteiktā apjomā. Neatkarīgi no noslēgtā līguma formas, darba devējam, kas šajā gadījumā ir SD, ir jābūt informācijai, ka pakalpojums ir sniegts, lai varētu samaksāt atlīdzību par nostrādātajām stundām. Savukārt pakalpojuma sniedzējs un pakalpojuma pieprasītājs ir atbildīgi par patiesas informācijas sniegšanu. Piešķirtās stundas persona varēs izmantot pēc saviem ieskatiem un to izlietojums personai nav jāpierāda vai jāapliecina, kādiem mērķiem stundas tiek izlietotas. Projekta 25.punktā minētais apliecinājums ir dokuments, kas dos tiesības SD samaksāt atlīdzību pakalpojuma sniedzējam, kad pakalpojuma pieprasītājs būs apliecinājis pakalpojuma saņemšanu noteiktā apmērā. 4. SD veiks izlases veida klientu lietu jeb dokumentu kontroli par pakalpojumu piešķiršanas un nodrošināšanas pamatotību. SD būs jāpārliecinās, vai pakalpojums ir piešķirs un tiek nodrošināts saskaņā normatīvajos aktos noteiktajām prasībām. 5. Pakalpojumu pieprasītājiem ir ne tikai tiesības pieprasīt un saņemt pakalpojumu, bet pakalpojuma saņemšanas laikā ir jāuzņemas atbildība par pakalpojuma saņemšanas tiesiskumu. Projekta 27.punktā ir noteikts pakalpojuma pieprasītāja pienākums sniegt SD nepieciešamo informāciju, kas var ietekmēt pakalpojuma saturu vai arī ir nepieciešama pakalpojuma sniedzēja maiņa. Likuma “Par sociālo drošību” 26.panta pirmās daļas 1.punkts nosaka, ka pakalpojuma pieprasītāja pienākums ir sniegt pilnīgas pakalpojuma saņemšanai nepieciešamās ziņas un pēc pakalpojumu sniedzēja pieprasījuma nekavējoties ziņot par pārmaiņām apstākļos, kuri nosaka attiecīgā pakalpojuma saņemšanu vai par kuriem sakarā ar pakalpojuma saņemšanu iepriekš sniegtas ziņas. 6. Tiesības uz sociālo aprūpi dažādām personu grupām, t.sk. uz aprūpi mājās, ir noteiktas Sociālo pakalpojumu un sociālās palīdzības likuma 20.pantā[[2]](#footnote-2).   Privātpersona sniedza šādu viedokli:  “35.1.2 punkts nav korekti sastādīts.  Valsts pabalsts 13,28+23.72+21.34 (skola)= sanāk  max 58,34 euro apmērā atbalsts un par asistenta pakalpojuma papildus kompensācija netiek sniegta. Ja Valsts komisijas atzinuma nav, pabalsta nav, tad kompensē atbilstoši faktiskajiem izdevumiem, ne vairāk par 25 diena, 120!!!!! Mēnesī vai 1200 gadā!  Ja klientam ir Valsts komisijas atzinums, tad var saņemt 58,34 un punktā ir rakstīts ka, ja ir piešķirts valsts pabalsts un pašvaldības pabalsts, tad atbalsts papildus nav tiek sniegts!-nepiekrītu, jo bieži faktiskie izdevumi ir lielāki, nekā sniegtais atbalsts no Valsts un pašvaldības puses.  Ja Valsts komisijas atzinuma nav, tad var saņemt kompensāciju 100-120 mēnesī, atbilstoši faktiskajiem izdevumiem! Jāmaina teikumu, ja atbalsts no pašvaldības ir, tad jākompensē atbilstoši faktiskajiem izdevumiem, bet nepārsniedzot limitu 25/120/1200. Nevienlīdzība rodas  punktā nr.35.1.2 (Transporta kompensācija pakalpojuma nodrošināšanas ietvaros netiek piešķirta, ja persona papildus minētajam pabalstam saņem pašvaldības atbalstu transporta izdevumu apmaksai;)- ņemot vērā ka piemēram Rīgā pabalsta apmērs nav mainīgs kopš 2007!!!! Gadā. Un Valsts pabalsts ir no 2013 gada.  17.punkts - SD mēneša laikā pēc iesnieguma saņemšanas pieņem vienu no šādiem lēmumiem: mēneša laika klientam ir jāgaida lēmumu un tas ierobežo viņu iespēju pārvietoties, braukt pie ārstiem, saturīgi pavadīt savu laiku. Maksimālais termiņš ir līdz 5-7 dienas!  Nepiekrītu punktam, par asistenta maiņu biežumu – ka tikai 2 reizes gadā. Un ko darīt, ja 2 asistenti ies projām no darba, ko tad darīt klientam?”.  Privātpersonas viedoklis netika ņemts vērā. Jautājumā par transporta izdevumu kompensēšanu noteikumu projektā jau ir noteikts, ka personai, saņemot Valsts sociālo pabalstu likuma 12. pantā noteikto pabalstu un pašvaldības atbalstu, nedrīkst rasties dubultā finansējuma risks. Proti, saņemtais valsts pabalsts par transporta izdevumu kompensāciju tiek ņemts vērā, taču nav izslēdzošs nosacījums transporta izdevumu kompensācijas saņemšanai asistenta pakalpojuma ietvaros. Personas, kuras saņem valsts pabalstu transporta izdevumu kompensēšanai, limits ir 120 euro mēnesī. Skaidrojums par transporta izdevumu kompensēšanu asistenta pakalpojuma ietvaros sniegts anotācijas I sadaļas 2.punktā.  Jautājumā par lēmuma pieņemšanas termiņu tiek ņemts vērā Administratīvā procesa likumā noteiktais administratīvā akta izdošanas termiņš. SD lēmumu var pieņemt arī ātrāk. Jautājumā par asistenta maiņas biežumu, noteikumu projekts paredz iespēju personai ne biežāk kā divas reizes kalendārajā gadā atteikties no pakalpojuma sniedzēja un izvēlēties citu pakalpojuma sniedzēju. Projekts neierobežo personu, ja asistents atsakās no pakalpojuma sniegšanas, proti, asistents pēc savas iniciatīvas izbeidz darba attiecības nav tas pats, kas persona atsakās no konkrētā asistenta. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldību SD un Valsts komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju veidošanu, esošo institūciju funkciju paplašināšanu, likvidāciju vai reorganizāciju. Ar projektu noteiktās izmaiņas tiks īstenotas esošo cilvēkresursu ietvaros. |
| 3. | Cita informācija | Nav |

|  |  |  |
| --- | --- | --- |
| Labklājības ministre |  | R.Petraviča |

Einārs Grāveris 67021593

Einars.Graveris@lm.gov.lv

1. Pieejams [www.likumi.lv](http://www.likumi.lv) saite: <https://likumi.lv/ta/id/317897-par-konceptualo-zinojumu-par-asistenta-pakalpojuma-pasvaldiba-pilnveidosanu> [↑](#footnote-ref-1)
2. <https://likumi.lv/ta/id/68488-socialo-pakalpojumu-un-socialas-palidzibas-likums> [↑](#footnote-ref-2)